FI Euroopan unionin virallinen lehti C 113/72

Kanne 3.3.2009 — Portugali v. komissio

(Asia T-111/10)

2010/C 113/106

Oikeudenkäyntikieli: portugali

Asianosaiset

Kantaja: Portugalin tasavalta (asiamiehet: asianajajat N. Mimoso Ruiz ja P. Moura Pinheiro ja virkamies L. Inez Fernandes)

Vastaaja: Euroopan komissio

Vaatimukset

Portugalin tasavalta nosti 3.3.2010 SEUT 263 mukaisen kumoamiskanteen 21.12.2009 tehdystä komission päätöksestä C(2009) 10624, jolla vähennettiin aluekehitysrahastosta toimintaohjelmalle ”Taloudellisen rakenteen nykyaikaistaminen” CCI: 1994 PT 16 1 PO 004 (aiempi FEDER viite 94.12.09.004) Fundo de Investimento Imobiliário Fechado Turístico -nimisen rahaston (Turismiin liittyviä kiinteistöjä koskeva suljettu sijoitusrahasto, jäljempänä FIIT) rahoitusta koskevilta osin.

Oikeudelliset perusteet ja pääasialliset perustelut

Kiinteistösijoitusrahasto — jonka viranomaiset perustivat sen jälkeen, kun Euroopan komissio hyväksyi yhteisön tukikehyksen (YTK II) rakennerahastojen toimille tavoitteen nro 1 kattamilla alueilla 1.1.1994 ja 31.12.1999 välisellä ajanjaksolla — toteuttaa Euroopan aluekehitysrahaston (FEDER) tehtäviä.

Asetuksessa (ETY) N:o 4254/88, jota on muutettu asetuksella (ETY) N:o 2083/93, jossa säädetään asetuksen (ETY) N:o 2052/88 soveltamisesta FEDER:n toimialan osalta (1), säädetään, että tämä rahasto osallistuu alueiden omien mahdollisuuksien kehittämiseen sellaisin toimenpitein, jotka helpottavat pienten ja keskisuurten yritysten pääsyä pääomamarkkinoille. Samoin kuin takuiden myöntäminen ja osuuksien hankkiminen, jotka on asetuksessa (ETY) N:o 2083/93 mainittu ainoastaan esimerkinomaisesti, kiinteistösijoitusrahasto on rahoitusmekanismi, jolla voidaan edistää ja kehittää pienten ja keskisuurten yritysten toimintaa.

FIIT:n tarkoituksena on erityisesti rahoittaa turismin alalla Portugalissa toimivia pieniä ja keskisuuria yrityksiä, joilla on yleensä hallussaan huomattavaa kiinteistöomaisuutta ja joilla on vaikeuksia saada markkinarahoitusta.

FIIT:n toiminta kyseessä olevalla ajanjaksolla auttoi tukemaan turismiin Portugalissa liittyvän tarjonnan kehittämistä ja nykyaikaistamista turismiin liittyvien rakennusten ostamisen ja sen avulla, että niitä vuokrataan myöhemmin pienille ja keskisuurille yrityksille.

FIIT:n toiminta on täysin komissio päätöksen K(94) 464 mukainen, jolla hyväksytään YTK II:n yhteydessä toimintaohjelma ”Taloudellisen rakenteen nykyaikaistaminen” ja alaohjelma 4 ”Turismi ja kulttuuriperintö”. Tässä päätöksessä määrättiin turismiin liittyvän investointirahaston perustamisesta, jonka ensisijaisiin toiminta-aloihin kuuluivat muiden muassa rahoituksen tervehdyttäminen, hotelliyksikköjen nykyaikaistaminen ja uudelleenjärjestely.

Euroopan komissio ei ole kunnioittanut puolustautumisoikeuksia sikäli kuin se vasta riidanalaisessa päätöksessä otti esiin sen, ettei markkinoiden toimimattomuutta FIIT:n tukemien pienten ja keskisuurten yritysten rahoituksen osalta ole väitteen mukaan näytetty toteen, ja arvosteli kansallisia viranomaisia siitä, etteivät ne olleet väitteen mukaan arvioineet asianmukaisesti näiden yritysten kannattavuutta vaan ainoastaan antoivat niille pääomaa.

Riidanalaisessa päätöksessä loukattiin luottamuksensuojan periaatetta, kun siinä todettiin, ettei FIIT-hankkeelle voitu myöntää FEDER:n osarahoitusta, koska ohjelmaa toteutettaessa Euroopan komissio toimi siten, että Portugalin viranomaisille syntyi vahva ja oikeutettu luottamus siihen, ettei FIIT:n rahoitusta kyseenalaistettaisi, varsinkin kun yhteisön oikeudellisen kehyksen, jonka mukaan ei tuolloin ollut lainkaan selvää, ettei se olisi hyväksyttävää, perusteella ei voitu todeta ilmeistä arviointivirhettä tämän rahoitusinstrumentin laillisuuden suhteen.

(1) Asetuksen (ETY) N:o 2052/88 soveltamisesta annetun asetuksen (ETY) N:o 4254/88 muuttamisesta Euroopan aluekehitysrahaston osalta 20.7.1993 annettu neuvoston asetus (ETY) N:o 2083/93 (EYVL L 193, s. 34, Suomenk. Erityispainos Alue 14 Nide 1 s. 43).